عقیدے کی اپنی آنکھیں ہوتی ہیں ، اُس کی اپنی دلیل ہوتی ہے ۔ 
کہیں یہ تصویر دیکھی تو سوچ یہ آئی کہ کیسے ایک شخص محبت کے آخری درجات کی قبولیت کی پہلی منزل پر کھڑا ہے اور اِس لمحے اگر اُس سے اُس کی کُل کائنات مانگ لی جائے تو وُہ اِس جگہ موجود رہنے کے لیے دے دے گا ۔
ویسے تو یہ ایک پُرانی پوسٹ ہے لیکن ہر باری جب کبھی نظر سے گُزرتی ہے تو اِس عقیدے کی گہرائی کو سمجھنے کی کوشش میں محض علامہ اقبال کے الفاظ آتے ہیں ۔۔۔۔۔
“ نالہ ہے بُلبلِ شوریدہ ترا خام ابھی
اپنے سینے میں اسے اور ذرا تھام ابھی 
پُختہ ہوتی ہے اگر مصلحت اندیش ہو عقل
عشق ہو مصلحت اندیش تو ہے خام ابھی 
بے خطر کود پڑا آتشِ نمرود میں عشق
عقل ہے محوِ تماشائے لبِ بام ابھی
عشق فرمودۂ قاصد سے سبک گامِ عمل
عقل سمجھی ہی نہیں معنیِ پیغام ابھی
شیوۂ عشق ہے آزادی و دہر آشوبی
تو ہے زُنّاریِ بُت خانۂ ایّام ابھی 
عُذرِ پرہیز پہ کہتا ہے بگڑ کر ساقی
ہے ترے دل میں وہی کاوشِ انجام ابھی
سعیِ پیہم ہے ترازُوئے کم و کیفِ حیات
تیری میزاں ہے شمارِ سحَر و شام ابھی
ابرِ نیساں! یہ تنک بخشیِ شبنم کب تک
مرے کُہسار کے لالے ہیں تہی جام ابھی
بادہ گردانِ عجَم وہ، عَربی میری شراب
مرے ساغر سے جھجکتے ہیں مے آشام ابھی
خبر اقبالؔ کی لائی ہے گلستاں سے نسیم
نَو گرفتار پھڑکتا ہے تہِ دام ابھی ۔۔۔۔۔ “